Nyt natrium-batteri klar til personbiler

Elbilens næste store batteriskifte er rykket et afgørende skridt tættere på virkeligheden. Verdens største batteriproducent, CATL, har nu taget sine første natrium-ion-batterier i brug i personbiler – og testene er allerede i gang. Ifølge flere kinesiske medier er CATL’s nye natriumbatterier fra mærket Naxtra blevet monteret i en personbil fra Changan Automobile’s Oshan-undermærke, hvor bilen nu står foran omfattende vintertests. Det er første gang, teknologien prøves af i almindelige personbiler og ikke kun i busser eller varebiler.

Changan bliver dog ikke alene. Også modeller fra GAC Group og JAC Motors ventes at blive udstyret med CATL’s natrium-ion-batterier i den kommende tid. Dermed tyder meget på, at teknologien er ved at bevæge sig ud af laboratorierne og ind i serieproduktion.

CATL præsenterede allerede i 2021 sin første generation af natrium-ion-batterier, dengang som et svar på stigende lithiumpriser og bekymringer om råvareforsyning. I 2025 blev satsningen samlet under Naxtra-navnet, hvor målet er at udvikle reelle alternativer til de udbredte lithiumbaserede batterier.

På niveau med LFP – men bedre i kulde

Ifølge CATL når Naxtra-batterierne en energitæthed på op til 175 Wh/kg. Det placerer dem på niveau med moderne LFP-batterier, som i dag bruges i mange prisvenlige elbiler. Den store forskel ligger dog i kuldeegenskaberne.

CATL oplyser, at batterierne kan oplades ved temperaturer helt ned til minus 30 grader, og selv ved minus 40 grader bevarer de omkring 90 procent af den brugbare kapacitet. Det er markant bedre end mange nuværende elbilbatterier – og potentielt særligt interessant for elbilister i kolde klimaer.

CATL’s teknologidirektør har tidligere peget på, at natrium-ion-batterier vil finde vej til personbiler allerede i løbet af 2026. De seneste meldinger tyder dog på, at den første model kan komme tidligere end ventet, muligvis fra GAC Aion.

Samtidig forventer CATL, at teknologien hurtigt kan skaleres. Natriumbatterier er ikke kun tiltænkt personbiler, men også batteriskifte-løsninger, varebiler, energilagring og endda entreprenørmaskiner.

Et billigere og mere robust alternativ?

Natrium-ion-batterier bruger hverken lithium, nikkel eller kobolt og er derfor potentielt billigere og mindre afhængige af knappe råvarer. Hvis teknologien lever op til forventningerne i praksis, kan den blive et vigtigt supplement – eller endda alternativ – til dagens elbilbatterier.

CATL forventer, at 2026 bliver året, hvor natrium-ion-batterier for alvor får fodfæste på tværs af flere brancher. For forbrugerne kan det på sigt betyde billigere elbiler med mere stabil rækkevidde – også når vinteren bider fra sig.

Nyt natrium-batteri klar til personbiler